b'\n_START_ARTICLE_\nMbaqanga\n_START_PARAGRAPH_\nMbaqanga on etel\xc3\xa4afrikkalainen 1930-luvulla syntynyt tanssimusiikin laji. Musiikille tunnusomaisia piirteit\xc3\xa4 on voimakas rytmi ja bassolinja. Mbaqangan keskeisi\xc3\xa4 kasvualueita oli 1950-luvulla Johannesburgin Sophiatownin township._NEWLINE_Mbaqanga sai vaikutteita useista varhaisemmista musiikin tyylilajiesta kuten jazzista, kwelasta ja marabista. Nykyiset mbaqanga-yhtyeet koostuvat tavanomaisesti rummuista, bassosta, laulajasta, kitaroista ja mahdollisesti vaskipuhaltimista. Niille tunnusomaista on rumpujen, basson, laulun ja kitaroiden eriaikainen sis\xc3\xa4\xc3\xa4ntulo. Marabimusiikin syklinen luonne yhdistyi perinteisiin afrikkalaisiin tansseihin kuten zulujen indlamuun._NEWLINE_Mbaqanga ymp\xc3\xa4rille syntynyt uusi urbaani musta etel\xc3\xa4afrikkalainen kulttuuri innoitti my\xc3\xb6s muita taidelajeja, erityisesti kirjallisuutta Drum Generation-nimisen ryhm\xc3\xa4n muodossa. Sophiatownin vilkas y\xc3\xb6el\xc3\xa4m\xc3\xa4 veti puoleensa my\xc3\xb6s uskaliaita ja vapaamielisi\xc3\xa4 valkoisia etel\xc3\xa4afrikkalaisia ja alueella tapahtui ensimm\xc3\xa4ist\xc3\xa4 todellista kulttuurillista ja sosiaalista vuorovaikutusta maan etnisten ryhmien v\xc3\xa4lill\xc3\xa4. Apartheid-hallinto p\xc3\xa4\xc3\xa4tti Sophiatownin kulttuurisen kultakauden kun se ryhm\xc3\xa4aluelain nojalla julisti sen valkoiseksi alueeksi. 12. helmikuuta 1955 noin 65\xc2\xa0000 asukasta siirrettiin kolmentoista mailin p\xc3\xa4\xc3\xa4ss\xc3\xa4 sijaitsevalle uudelle alueelle._NEWLINE_1980-luvulla syntyi mbaqangan ja punkin fuusioita kuten Soul Brothers-yhtye ja Hugh Masakelan levy Technobush.'